Vanderbijlpark-moorde: 'Ek het hulle nie geskiet nie' | Maroela Media
Du Preez Dinsdag in die getuiebank. Foto: Nadine Watkins/90.6 FM Stereo Nuus
Fanie du Preez (40), die Vanderbijlpark-man wat aangekla word van die moord op sy vrou en twee kinders, het Dinsdag in die rondgaande hof in Vereeniging volgehou dat hy nie sy vrou en kinders geskiet het nie.
Volgens 90.6 FM Stereo Nuus was Du Preez in die getuiebank om sy weergawe van wat vroegoggend op 3 Desember 2015 gebeur het te gee. Du Preez het volgehou dat twee Libanese mans toegang tot die huis verkry het en sy vrou en kinders doodgeskiet het.
Du Preez het onder meer getuig die knaldemper wat by die huis gevind is, wat uit 'n oliefilter en kussing gemaak is, was vir sy vrou Thea (43) om uit selfverdediging te gebruik indien iets sou gebeur. Du Preez het sy weergawe van die gebeure verduidelik deur foto's van die huis aan regter Hennie de Vos te wys.
Du Preez voer aan die Libanese mans het hom buite gekry waar hy aan sy motor gewerk het. Hy beweer hulle het hom geslaan en op die grond gedwing waarna hy skote hoor klap het. Volgens Du Preez het hy, nadat hy sy vrou en kinders dood aangetref het, na sy ouers wat agter in die erf woon gehardloop en gevra hulle moet die polisie en ambulans skakel.
Staatsaanklaer Erik van der Merwe het Du Preez egter daarvan beskuldig dat hy sy getuienis aanpas en opsetlik vals verklarings afgelê het om die polisie te mislei.
Du Preez het ook vroeër tydens die verhoor getuig dat ao. Francois Alberts, die ondersoekbeampte, hom aangeraai het om 'n bekentenis af te lê sodat hy op borgtog vrygelaat sou word.
Du Preez word daarvan beskuldig dat hy sy vrou, Thea, en hul kinders, Carlia (17) en Phillip (14), in die vroeë oggendure van 3 Desember 2015 in die gesin se huis doodgeskiet het.
Al trek 'n leuen hoé snel, die waarheid agterhaal hom wel.
Ek was nou nie daar dat ek regtig weet wat gebeur het nie, maar sy storie van die knaldemper maak nie sin nie. Hoekom vir jou vrou 'n knaldemper gee om haarself mee te verdedig. As daar inbrekers is gee jy nie om as hulle hoor jy skiet nie. Inteendeel jy wil hê ander moontlike medepligtes moet weet jy jy skiet en die bure moet weet daar is iets aan die gang.
Sy stories maak nie sin nie!! Hoekom het die ouers niks gehoor nie?
So baie onskuldige mense word in vandag se lewe vermoor omdat daar geen straf vir hulle is nie. Tronkstraf is niks want hulle kry kos en klere. Die doodstraf moet terug kom!!